saptádaśéṣṭakā úpadadhāti saptadaśo vaí saṃvatsaráḥ prajā́patiḥ sá prajanayitā tádeténa vaí saptadaśéna saṃvatsaréṇa prajā́patinā prajanayitraìtā́ḥ prajāḥ prā́janayadyatprā́janayadásr̥jata tadyadásr̥jata tásmātsŕ̥ṣṭayastā́ḥ sr̥ṣṭvā̀tmanprā́pādayata táthaivaìtadyájamāna eténa saptadaśéna saṃvatsaréṇa prajā́patinā prajanayitraìtā́ḥ prajāḥ prájanayati tā́ḥ sr̥ṣṭvā̀tmanprápādayate retaḥsícorvélayā pr̥ṣṭáyo vaí retaḥsícau mádhyamu pr̥ṣṭáyo madhyatá evā̀sminnetā́ḥ prajāḥ prápādayati sarváta úpadadhāti sarváta evā̀sminnetā́ḥ prajāḥ prápādayati